**CONCEPTUL**

**Programului Național de Dezvoltare Locală (2023-2027)**

**Instituția inițiatoare:** Ministerul Infrastructurii și Dezvoltării Regionale

**Persoana de contact:** Igor Malai, Șef direcție politici de dezvoltare regională

E-mail: [igor.malai@midr.gov.md](mailto:igor.malai@midr.gov.md), tel: 022250553

Prezentul Concept este elaborat de Ministerul Infrastructurii și Dezvoltării Regionale, în conformitate cu prevederile pct. 34 din Regulamentul cu privire la planificarea, elaborarea, aprobarea, implementarea, monitorizarea și evaluarea documentelor de politici publice, aprobat prin Hotărârea Guvernului nr. 386/2020.

Prezentul Concept reprezintă viziunea Guvernului Republicii Moldova în vederea accelerării procesului de modernizare a infrastructurii tehnico-edilitare și sociale a localităților Republicii Moldova, în conformitate cu obiectivele și țintele Strategiei Naționale de Dezvoltare ”Moldova Europeană 2030” și Strategiei Naționale de Dezvoltare Regională 2022-2028.

|  |  |
| --- | --- |
| **Structura și informația despre noul document de politici publice propus** | |
| **1: Denumirea documentului** | Programul Național de Dezvoltare Locală (PNDL) pentru anii 2023-2027 |
| **2: Tipul documentului de politici publice** | Documentul de politici publice propus spre elaborare constituie un Program, care va fi implementat printr-un plan de acțiuni.  Programul urmează a fi elaborat în conformitate cu prevederile Hotărârii Guvernului nr. 386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice și va viza domeniul de activitate a Guvernului – dezvoltarea regională, stabilit la art. 4 lit. h) din Legea nr. 136/2017 cu privire la Guvern.  Orizontul de timp de planificare a Programului va constitui perioada 2023 – 2027, în cadrul contextului temporar de implementare a Strategiei Naționale de Dezvoltare Regională (SNDR) 2022-2028, în calitate de document de politici publice ierarhic superior. |
| **3: Problema care urmează a fi abordată** | Obiectivul 2 al SNDR 2022-2028 prevede recuperarea accelerată a întârzierilor în dezvoltarea regiunilor, privind îmbunătățirea accesului cetățenilor, indiferent de zona de reședință, la infrastructura de bază tehnico-edilitară și socială, precum și îmbunătățirea eficienței energetice a clădirilor din gestiunea autorităților publice locale, în vederea reducerii poverii costurilor energetice și creșterii rezilienței climatice.  În acest sens, SNDR 2022-2028 prevede intervenții sistemice în vederea asigurării până în anul 2028 a minimum 85% din populație cu servicii publice de apeduct, minimum 75% - cu servicii publice de canalizare și minium 60% - cu servicii centralizate de colectare a deșeurilor. Totodată, SNDR prevede intervenții sistemice de creștere a competitivității economiilor rurale non agricole, prin îmbunătățirea infrastructurii aferente activităților turistice și industriilor artizanale, în acest sens fiind prioritizate intervențiile de amenajare a obiectivelor turistice și antropice, crearea și extinderea infrastructurii de agrement.  Responsabilitatea de bază în realizarea acestor deziderate aparține autorităților publice locale, care, deși depun eforturi sistemice, nu dispun de suficiente resurse financiare pentru recuperarea accelerată a întârzierilor de dezvoltare în îmbunătățirea condițiilor de trai a cetățenilor. În acest context, este cazul de menționat că, posibilitățile bugetelor locale de a finanța investiții capitale s-au limitat în ultimii 5 ani la 480 - 530 mln. lei anual[[1]](#footnote-1), ceea ce constituie mai puțin de 10% din necesități. Totodată, posibilitățile financiare limitate creează impedimente semnificative autorităților publice locale în eforturile acestora de atragere a finanțărilor din surse externe, care solicită asigurarea unor co-finanțări proporționale granturilor acordate.  Sprijinul acordat prin intermediul finanțării proiectelor de dezvoltare regională (care se conțin în Documentul Unic de Program și derivă din Programele Operaționale Regionale) a produs și continuă să producă rezultate semnificative în dezvoltarea infrastructurii localităților. Totuși, această asistență financiară este focusată, în special, pe proiecte cu impact regional și nu targhetează infrastructura economică, tehnico-edilitară și socială de importanță locală, iar tipurile proiectelor eligibile rămân a fi limitate, fără opțiuni de dezvoltare a infrastructurii sociale (școli, grădinițe, cămine culturale, infrastructură sportivă și de agrement) cu impact major asupra dezvoltării localităților, în special a impactul asupra tinerii generații.  În consecință, la nivel local, continuă să fie înregistrate întârzieri semnificative de modernizare, în special pe dimensiunile ce țin de dezvoltarea infrastructurii tehnico-edilitare (apeducte și canalizare, iluminat stradal), infrastructurii sociale (de recreere, sport și aziluri de bătrâni), precum și reabilitarea (inclusiv cu măsuri de eficiență energetică) a clădirilor publice din gestiune.  Cu toate că, pe parcursul ultimelor decenii, autoritățile publice locale (cu sprijinul donatorilor și al administrației publice centrale) au reușit să implementeze numeroase proiecte de dezvoltare și extindere a sistemelor de apeduct și canalizare, situația rămâne a fi departe de țintele asumate[[2]](#footnote-2):   * În circa 40% din localitățile țării încă lipsesc sisteme centralizate de aprovizionare cu apă. * În peste 50% din localități, în care există sisteme centralizate, calitatea apei furnizate în sistem nu corespunde cerințelor normative în vigoare. * În peste 90% din localități lipsesc sisteme publice de canalizare, iar în peste 96% - lipsesc sisteme de epurare a apelor uzate.   Întârzierile cele mai mari de dezvoltare se înregistrează în Regiunile de dezvoltare Nord și Centru, unde circa 55%, și respectiv 45% din populație încă nu au acces la servicii publice de alimentare cu apă.  În ceea ce privește sistemele publice de canalizare, întârzieri majore de dezvoltare se înregistrează în toate regiunile țării, în medie, circa 80% din populație nefiind încă asigurată cu servicii publice de evacuare a apelor uzate.  Trebuie de menționat că, Guvernul Republicii Moldova până în anul 2022 alimenta cu resurse financiare două fonduri naționale, din sursele cărora se dezvolta infrastructura de alimentare cu apă și canalizare: (i) Fondul Național de Dezvoltare Regională și (ii) Fondul Ecologic Național. În ultimii nouă ani, conform rapoartelor de executare a bugetelor celor două fonduri, sumele alocate pentru dezvoltarea infrastructurii de alimentare cu apă și canalizare a constituit de la 100 la 450 mln. lei anual[[3]](#footnote-3). Totuși, impactul intervențiilor planificate nu a fost unul major, luând în considerație lipsa generală de coordonare și planificare strategică între cele două fonduri, precum și fragmentarea excesivă a intervențiilor realizate din sursele Fondului Ecologic Național.  Conform prevederilor Strategiei de alimentare cu apă și sanitație, costul total de implementare a Strategiei și realizării obiectivelor stabilite ar constitui circa 2.04 mlrd. Euro[[4]](#footnote-4), dintre care 998 mln. Euro planificați pentru sisteme de alimentare cu apă și 1.04 mlrd. Euro pentru sisteme de canalizare.  La moment, nu există o statistică oficială actualizată cu privire la dotarea localităților cu iluminat stradal, dar, conform estimărilor MIDR, acest serviciu lipsește la peste 60% din drumurile și străzile locale din Republica Moldova, întârzierile cele mai mari înregistrându-se în zona rurală.  Totodată, din totalul rețelelor existente în Republica Moldova, se estimează că doar circa 25% sunt complet funcționale, iar peste 50% din corpurile de iluminat existente nu corespund standardelor minime de eficiență energetică, generând costuri financiare mari pentru bugetele locale.  În peste 90% din localitățile rurale lipsește serviciul public de evacuare a deșeurilor menajare[[5]](#footnote-5), iar infrastructura poligoanelor de depozitare este subdezvoltată și în cea mai mare parte nu corespunde normelor ecologice în vigoare. Trebuie de menționat că, în condițiile în care localitățile dispun de serviciu de management al deșeurilor, aceste procese sunt incomplete, fiind lipsite de etapele de sortare, reciclare, reutilizare etc. și fiind posibilă doar depozitarea permanentă a acestora, astfel deviind de la prevederile principiului ierarhiei deșeurilor. În perioada anilor 2010 – 2021, din Fondul Ecologic Național au fost aprobate resurse financiare pentru implementare a 83 etape ale proiectelor în sumă de 199 mln. lei.  Totuși, este cazul de menționat că, pentru implementarea Strategiei de gestionare a deșeurilor în Republica Moldova, la moment, Guvernul Republicii Moldova, cu susținerea financiară a Băncii pentru Reconstrucție și Dezvoltare (BERD) și Banca Europeană de Investiții (BEI), a inițiată implementarea primei etape de implementare a prevederilor Strategiei în cadrul proiectului „Gestionarea deșeurilor în Republica Moldova”, cu o valoare de circa 65 mln. Euro, costul total estimat pentru implementare fiind de peste 200 mln. Euro. Prima etapă a proiectului, inclusiv resursele financiare alocate vor acoperi cu servicii de management a deșeurilor 3 zone: (i) Zona 1, raioanele Cahul, Cantemir și UTA Găgăuzia, (ii) Zona 5, raioanele Ungheni, Cahul și Nisporeni și (iii) Zona 8, raioanele Edineț, Dondușeni, Ocnița și Briceni.  O problemă majoră care afectează calitatea și eficiența proiectelor de dezvoltare a infrastructurii locale este determinată de faptul că peste 90% din localitățile țării nu dispun de documentație de urbanism în vigoare. Situația este, în special, problematică în zona rurală, deoarece foarte puține localități au posibilități investiționale pentru a finanța elaborarea Planurilor Urbanistice Generale din sursele bugetelor locale.  O altă problemă rămâne a fi accesul autorităților publice locale la resurse financiare necesare pentru dezvoltarea infrastructurii sociale. Practic nici unul din fondurile naționale existente nu acoperă necesitățile de dezvoltare a infrastructurii educaționale (resursele alocate din bugetul statului fiind orientate preponderent spre întreținere și mai puțin spre dezvoltare), infrastructurii de sport și agrement, inclusiv infrastructura din domeniul culturii.  Cadrul legislativ nu vigoare nu asigură suficiente mijloace de intervenție la nivelul autorităților publice centrale și locale, care să sprijine îmbunătățirea infrastructurii, iar fondurile naționale existente sunt lipsite de un cadru eficient de planificare și coordonare a intervențiilor. Respectiv, este nevoie de un suport financiar adițional din partea Guvernului, în vederea creșterii ritmului de echipare a unităților administrativ-teritoriale cu dotările de bază de infrastructură tehnico-edilitară și socială.  În acest sens, SND 2030 „Moldova Europeană” și SNDR pentru anii 2022-2028 impun necesitatea elaborării și aplicării unui program guvernamental, care urmează să asigure suportul financiar pentru autoritățile publice locale în vederea transpunerii în profil teritorial a obiectivelor și țintelor asumate, asigurându-se că toți cetățenii țării, indiferent de locul de reședință, vor beneficia de îmbunătățirea calității vieții și, respectiv, nimeni nu va fi lăsat în urmă.  Totodată, reieșind din rezultatele analizei portofoliului de proiecte, implementat prin intermediul celor cinci fonduri naționale existente (Fondul Ecologic Național, Fondul Național pentru Dezvoltare Regională, Fondul Rutier, Fondului Național de Dezvoltare a Agriculturii și Mediului Rural, Fondul de Eficiență Energetică), s-a constatat că tipologia proiectelor implementate este aproape similară, respectiv noul program guvernamental va fi orientat și spre realizarea unei reorganizări a proceselor de implementare a proiectelor investiționale, asigurând astfel realizarea următoarelor sarcini:   * Asigurarea unui management centralizat al proiectelor investiționale și a sinergizării intervențiilor de dezvoltare a teritoriului țării; * Crearea unui mecanism instituțional unic pentru alocarea resurselor financiare pentru proiectele din domenii similare; * Evitarea dublării funcțiilor administrației publice centrale în gestionarea proiectelor investiționale în domenii similare.   Programul propus spre aprobare urmează să se bazeze pe experiența acumulată în procesul de organizare și petrecere a concursului de finanțare a proiectelor locale din cadrul Programului ”Satul European”, desfășurat conform prevederilor Hotărârii Guvernului nr. 152/2022. Totodată, planul de acțiuni de implementare a Programului urmează să preia finalizarea implementării proiectelor inițiate din contul surselor financiare ale Fondului Ecologic Național, Fondului de Eficiență Energetică și ale Fondului Național pentru Dezvoltarea Agriculturii și Mediului Rural, așa cum au fost aprobate modificările în Legea nr. 29/2022 pentru modificarea unor acte normative.  Implementarea Programului urmează să se bazeze pe ajustările legislative recente (inclusiv Legea nr. 27/2022, Legea nr. 29/2022 și Hotărârea Guvernului nr. 152/2022), care au consolidat cadrul instituțional și de reglementare a mecanismelor de implementare a dezvoltării locale, inclusiv prin stabilirea Fondului Național pentru Dezvoltare Regională și Locală și instituirea Instituției Publice „Oficiul Național de Dezvoltare Regională și Locală”.  Amânarea adoptării unor măsuri imediate ar avea consecințe negative în sensul perpetuării lipsei de resurse la dispoziția autorităților publice și accentuării efectelor negative pe care criza internațională actuală o are asupra domeniilor de activitate economică și socială din Republica Moldova. |
| **4: Scopul elaborării documentului de politici publice** | Scopul elaborării Programului, în contextul implementării SNDR 2022-2028, constă în detalierea și concretizarea măsurilor și acțiunilor necesare realizării obiectivului de asigurare a coeziunii teritoriale și prevenire a excluziunii, în continuarea eforturilor conjugate ale autorităților publice locale și centrale, societății civile și partenerilor de dezvoltare.  Astfel, în corespundere cu cadrul strategic din domeniu (SNDR 2022-2028), obiectivul general al Programului va consta în **accelerarea ritmului de echipare a unităților administrativ-teritoriale cu dotările de bază de infrastructură tehnico-edilitară și socială, în vederea îmbunătățirii condițiilor de trai, creșterii atractivității investiționale și asigurării dezvoltării durabile a localităților Republicii Moldova.**  În continuare, obiectivul general al Programului urmează să se bazeze pe următoarele 3 obiective specifice:   * Creșterea accesului cetățenilor la infrastructura tehnico-edilitare locale; * Îmbunătățirea calității infrastructurii sociale locale; * Consolidarea capacității autorităților publice locale în accesarea și atragerea investițiilor din surse externe. |
| **5: Concordanța cu Strategia națională de dezvoltare ”Moldova Europeană 2030”** | Sprijinirea eforturilor autorităților publice locale în îmbunătățirea condițiilor de trai a cetățenilor constituie unul din obiectivele de bază ale SND 2030, în conformitate cu aspirațiile de integrare europeană a țării, stabilite în Acordul de Asociere și cu angajamentele care derivă din statutul de țară-candidat pentru aderarea la Uniunea Europeană și Agenda ONU de Dezvoltare Durabilă 2030.  În acest sens, SND 2030 prevede, inclusiv, recuperarea accelerată a întârzierilor în dezvoltarea țării, axată pe realizarea unor intervenții sistemice pentru a contribui la creșterea indicatorilor medii de calitate a vieții a tuturor cetățenilor Republicii Moldova, indiferent de mediul de reședință.  Respectiv, realizarea acestui Program va concretiza și detalia suportul financiar pentru autoritățile publice locale în vederea realizării țintelor SND 2030 în ceea ce privește realizarea țintelor aferente Obiectivelor specifice 2.3 (asigurarea accesului universal la apeducte și sisteme de sanitație, 2.4 (îmbunătățirea condițiilor de locuit), 4.1 (extinderea accesului la oportunități și activități culturale), 4.2 (punerea în valoare a patrimoniului, tradițiilor și diversității culturale), 4.3 (asigurarea oportunităților pentru dezvoltare personală și cetățenie active), 6.1 (furnizarea unui spectru calitativ și relevant de servicii de asistență socială), 7.2 (centrarea serviciilor publice pe necesitățile oamenilor), 10.1 (îmbunătățirea calității apei, aerului și solurilor), 10.3 (asigurarea consumului responsabil al resurselor naturale) și 10.4 (tranziția activă spre economia verde și circulară).  Programul va contribui la implementarea Agendei 2030 pentru Dezvoltare Durabilă a ONU, și anume a ODD nr. 1 (fără sărăcie), ODD nr. 3 (sănătate și stare de bine), ODD nr. 6 (apă curată și igienă), 7 (energie accesibilă și curată), 11 (orașe și comunități durabile), 17 (parteneriate pentru obiective). |
| **6: Structura tentativă a programului:** | 1: Introducere  *(Premisele și contextul elaborării Programului; descrierea modului în care Programul va contribui la atingerea obiectivelor în cadrul SND și Strategiei naționale de dezvoltare* regională *2022-2028; procesul de elaborare și părțile implicate; orizontul de planificare)*  2: Analiza situației  *(Descrierea problemelor și provocărilor majore abordate în vederea realizării de către autoritățile* publice *locale a țintelor naționale fixate în SND și SNDR privind dezvoltarea infrastructurii tehnico-edilitare și sociale de bază la nivel local)*  3: Obiective generale și specifice  *(Formularea și descrierea obiectivelor specifice privind sprijinirea de către Guvern a* accelerării *dezvoltării infrastructurii de bază tehnico-edilitare și sociale la nivel local)*  4: Impact  *(Impactul economic, social, administrativ și de mediu, care va rezulta din implementarea Programului).*  5: Costuri  *(Estimarea resurselor financiare și non-financiare necesare pentru implementarea fiecărui obiectiv specific în parte, indicarea resurselor disponibile (și care urmează a fi identificate) din Bugetul de Stat și din partea partenerilor de dezvoltare).*  6: Riscuri de Implementare  *(Riscuri anticipate și măsuri de atenuare).*  7: Monitorizare și Evaluare  *(Metodologia și indicatorii de monitorizare și evaluare; instituții responsabile; periodicitate)*  8: Autorități Responsabile  *(Instituții de coordonare; instituții implicate; relaționarea dintre instituțiile implicate).*  9: Planul de acțiuni  *(Descrierea planului de acțiuni privind implementarea obiectivelor, prin detalierea activităților, costurilor, termenilor, responsabililor și indicatorilor de rezultate).* |
| **7: Concordanța cu Cadrul bugetar pe termen mediu (CBTM)** | Finanțarea Programului va fi realizată prin intermediul Fondului Național de Dezvoltare Regională și Locală, cuantumul căruia este aprobat anual prin legea bugetului de stat. Pentru anul 2022, resursele alocate în special pentru organizarea și funcționarea instituțională și proiectele de dezvoltare locală au fost egale cu 468783244,02 mln. lei, fiind repartizate pe următoarele programe:   1. Eficiența energetică și resurse regenerabile   Subprogram 5804 – 8186908,2 lei.   1. Implementarea politicii de dezvoltare regională   Subprogram 6501– 6412057,0 lei.   1. Dezvoltarea turismului   Subprogram 6602 – 48396038,93 lei   1. Dezvoltarea gospodăriei locuințelor și și serviciilor comunale   Subprogram 7502 – 136307722,84 lei   1. Aprovizionarea cu apă și canalizare   Subprogram 7503 – 245329420,65 lei   1. Iluminare stradală   Sunbprogram 7505 – 24151153,4 lei.  Totodată, trebuie de menționat că, în contextul elaborării CBTM pentru perioada 2023-2025, Ministerul Infrastructurii și Dezvoltării Regionale a înaintat spre aprobare o structura actualizată a liniei bugetare pentru domeniul ”dezvoltare regională și locală”, fiind planificată alocarea a câte 400 mln. lei pentru domeniul dezvoltării locale. Linia bugetară va conține 2 Programe și 6 subprograme, după cum urmează:   * Programul „Dezvoltarea regională”: * Subprogramul 01 „Competitivitate”; * Subprogramul 02 „Dezvoltarea urbană”; * Subprogramul 03 „Infrastructura regională”; * Subprogramul 04 „Implementarea politicii de dezvoltare regională. * Programul „Dezvoltarea locală”: * Subprogramul 01 „Politici și management în domeniul dezvoltării locale”; * Subprogramul 02 „Infrastructura locală”.   Prin urmare, Programul Național de Dezvoltare Locală nu va necesita resurse financiare suplimentare, fiind acoperit din sursele FNDRL, conform Programelor de finanțare deja existente. |
| **8: Concordanța cu prioritățile guvernamentale și celelalte documente de planificare și de politici publice** | Elaborarea Programului derivă din Programul de activitate al Guvernului ”Moldova vremurilor bune”, care prevede dezvoltarea unui program guvernamental privind susținerea autorităților publice locale în procesul de dezvoltare a infrastructurii locale. În acest sens, Guvernul și-a luat angajamentul să identifice și să direcționeze investiții anuale de până la 4,5 mlrd. lei pentru dezvoltarea infrastructurii de apă și canalizare, mobilitate, interconectare internațională și infrastructură comunitară, inclusiv, circa 2 mlrd. lei pentru modernizarea și diversificarea economică a satelor.  Totodată, elaborarea Programului derivă din prevederile SNDR 2022-2028, care constau în abordarea teritorială a obiectivelor și țintelor SND ”Moldova Europeană 2030”.  Implementarea Programului va contribui, de asemenea, la realizarea obiectivelor incluse în următoarele documente de politici publice:   * Strategia de alimentare cu apă și sanitație 2014-2030 (HG nr. 199/2014), care prevede acoperirea integrală a populației țării cu servicii publice de apeduct și canalizare. * Programul cu privire la obligația privind renovarea clădirilor autorităților administrației publice centrale de specialitate pentru anii 2020-2022 (HG nr. 372/2020), care prevede amplificarea eforturilor guvernamentale pentru modernizarea (inclusiv prin măsuri de eficiență energetică) a clădirilor publice. Chiar dacă prevederile acestui program expiră în 2022, progresul lent înregistrat până în prezent va impune o actualizare a termenului sau elaborarea unui nou document cu păstrarea priorităților fixate. * Strategia de mediu 2014-2023, care prevede dezvoltarea infrastructurii regionale aferente serviciilor publice de colectare și depozitare a deșeurilor solide.   Un alt element aparte îl reprezintă concordanța ce urmează a fi realizată între programul guvernamental propus spre promovare cu documentele de politici la nivel local. Prin urmare, în baza dialogului purtat de către Ministerul Infrastructurii și Dezvoltării Regionale cu reprezentanții Congresului Autorităților Locale din Moldova, inclusiv în cadrul consultărilor publice cu reprezentanți autorităților locale în procesul de promovare a Regulamentului cu privire la selectarea și implementarea proiectelor de dezvoltare locală, au fost identificate și discutate prioritățile de dezvoltare ale localităților. Prin urmare, în baza unui scenariu similar, programul guvernamental va deveni documentul care va coordona procesul de elaborare a documentelor de politici de nivel local, astfel încât să fie asigurată sinergia eforturilor între diferitele nivele ale administrației publice. |
| **9: Perioada planificată pentru elaborarea documentului de politici publice** | Proiectul documentului de politici publice urmează a fi elaborat în perioada ianuarie - martie 2023 și urmează a fi prezentat spre consultare și avizare în luna aprilie 2023.  Programul urmează a fi aprobat prin Hotărâre de Guvern, urmând procedura prevăzută de HG nr. 386/2021 și prevederile Legii nr.100/2017 cu privire la actele normative. |
| **10: Părțile implicate** | Procesul de Programului va fi coordonat de Ministerul Infrastructurii și Dezvoltării Regionale, cu asistența tehnică a Fundației ”Solidarity Fund” în Republica Moldova.  În grupul de lucru, care va fi creat pentru elaborarea Programului, vor fi invitați spre participare reprezentanții următoarelor instituții:   * Comisia parlamentară „Administrație publică” * Oficiul Național de Dezvoltare Regională și Locală * Agențiile de Dezvoltare Regională Nord, Centru, Sud și UTA Găgăuzia * Congresul Autorităților Publice Locale (CALM) * Partenerii internaționali de dezvoltare (Solidarity Fund în Moldova, GIZ, Agenția de Dezvoltare Austriacă, Agenția pentru Dezvoltare și Cooperare a Elveției, PNUD Moldova, USAID, etc.) * Cancelaria de Stat   De asemenea, în procesul de elaborare a Programului, în dependență de domeniile abordate, va fi solicitată informație din partea următoarelor autorități și instituții publice: Ministerul Finanțelor, Ministerul Mediului, Ministerul Educației și Cercetării, Ministerul Culturii, Ministerul Sănătății, Ministerul Muncii și Protecției Sociale, alte instituții.  Întregul proces va fi realizat transparent, activ și participativ, în conformitate cu prevederile Legii nr. 100/2017 cu privire la actele normative, Legii nr. 239/2008 privind transparența procesului decizional, Hotărârii Guvernului nr. 967/2016 cu privire la mecanismul de consultare publică cu societatea civilă în procesul decizional, precum și alte acte normative care prevăd mecanismul de consultare, elaborare și promovare a documentelor de politici publice. |

1. Conform datelor Ministerului de Finanțe (“Evoluția bugetelor locale 2016-2022”) [↑](#footnote-ref-1)
2. Conform datelor SNDR [↑](#footnote-ref-2)
3. Rapoartele privind executarea Fondului Național pentru Dezvoltare Regională și ale Fondului Ecologic Național, publicate pe paginile web ale autorităților publice centrale respective. [↑](#footnote-ref-3)
4. Valoare costurilor este estimate pentru anii 2014 – 2016 [↑](#footnote-ref-4)
5. Conform datelor SNDR [↑](#footnote-ref-5)